ສະຖາບັນພັດທະນາຊັບພະຍາກອນມະນຸດ ລາວ-ຍີ່ປຸ່ນ (ສລຍ)ມະຫາວິທະຍາໄລແຫ່ງຊາດ ແລະ ອົງການໄຈກາ ໄດ້ຈັດກອງປະຊຸມປຶກສາຫາລືສືບຕໍ່ໂຄງການສ້າງຄວາມເຂັ້ມແຂງເພື່ອການສົ່ງເສີມການພັດທະນາພາກທຸລະກິດຍີ່ປຸ່ນ ຢູ່ ສປປ. ລາວ ໂດຍຜ່ານສະຖາບັນພັດທະນາຊັບພະຍາກອນມະນຸດ ລາວ-ຍີ່ປຸ່ນ ໃນໄລຍະ 5 ປີ ໃຫ້ບັນລຸຕາມຄາດໝາຍທີ່ວາງໄວ້, ໂດຍສະເພາະແມ່ນວຽກງານການສຶກສາ ເພື່ອສາມາດເຊື່ອມໂຍງເຂົ້າໃນພາກພື້ນ ແລະສາກົນ. ກອງປະຊຸມຄັ້ງທີ 4 ຂອງຄະນະກຳມະການປະສານງານໃນໂຄງກາສ້າງຄວາມເຂັ້ມແຂງເພື່ອສົ່ງເສີມການພັດທະນາທຸລະກິດ ແລະການລົງທຶນນັກທຸລະກິດຍີ່ປຸ່ນຢູ່ ສປປ. ລາວ ໄດ້ຈັດຂຶ້ນໃນວັນທີ 14 ຕຸລາ 2016 ຜ່ານມານີ້, ທີ່ຫ້ອງປະຊຸມຕຶກສໍານັກງານອະທິການບໍດີ ມະຫາວິທະຍາໄລແຫ່ງຊາດ. ໂດຍພາຍໃຕ້ການເປັນປະທານຂອງທ່ານ ຮສ.ປອ.ຮຸ່ງເພັດ ຈັນທະວົງ ຮອງອະທິການບໍດີ ມຊ, ມີທ່ານ ນາງ ແຊດະ ມາກິໂມໂຕະ ຮອງຫົວໜ້າອົງການໄຈກາ ປະຈຳ ສປປ. ລາວ ພ້ອມດ້ວຍບັນດາອຸປະທູດຍີ່ປຸ່ນປະຈໍາ ສປປ. ລາວ, ມີບັນດາຫົວໜ້າຫ້ອງການ, ພະນັກງານ ແລະວິຊາການທີ່ກ່ຽວຂ້ອງເຂົ້າຮ່ວມ.
ໂອກາດດັ່ງກ່າວ, ທ່ານ ຮສ.ປອ. ຮຸ່ງເພັດ ຈັນທະວົງ ໄດ້ຕີລາຄາສູງຕໍ່ຜົນສໍາເລັດການຈັດຕັ້ງປະຕິບັດໂຄງການດັ່ງກ່າວຂອງຄະນະກຳມະການປະສານງານທີ່ສາມາດບັນລຸເປົ້າໝາຍຕາມແຜນການທີ່ວາງໄວ້ໂດຍຮ່ວມກັບຊ່ຽວຊານຍີ່ປຸ່ນສາມາດສ້າງຜົນງານທີ່ພົ້ນເດັ່ນຫຼາຍດ້ານເປັນຕົ້ນແມ່ນການພັດທະນາຫຼັກສູດການຮຽນ-ການສອນ ແລະການຈັດຫຼັກສູດຕາມຄວາມຕ້ອງການຕອບສະໜອງໃຫ້ບັນດາບໍລິສັດ ແລະອົງກອນຕ່າງໆ ສາມາດແລກປ່ຽນວິຊາການ ແລະການແລກປ່ຽນວັດທະນະທຳ ຮ່ວມກັບນັກສຶກສາຈາກມະຫາວິທະຍາໄລຍີ່ປຸ່ນ ຈຳນວນ 4 ມະຫາວິທະຍາໄລພ້ອມທັງໄດ້ຮັບທຶນການສຶກສາໃຫ້ແກ່ນັກຮຽນທີ່ຮຽນດີ-ຮຽນເກັ່ງ ຈຳນວນ 11 ທຶນ ຈາກມູນນິທິຢາມາດະ ປະເທດຍີ່ປຸ່ນ ແລະໄດ້ຮ່ວມມືກັບມູນນິທິຮອນດາ ຫຼື Y-E-S aw ຄັ້ງທີ 9ສາມາດເລືອກນັກສຶກສາເພື່ອຮັບທຶນການສຶກສາໃຫ້ນັກສຶກສາ ມຊ. ຈໍານວນ 2 ທຶນ; ພ້ອມດຽວກັນນີ້, ທ່ານຍັງໄດ້ຮຽກຮ້ອງໃຫ້ຄະນະຮັບຜິດຊອບທຸກໜ້າວຽກ ຈົ່ງພ້ອມກັນສືບຕໍ່ຈັດຕັ້ງປະຕິບັດວຽກງານຄັ້ງນີ້ໃຫ້ກາຍເປັນມູນເຊື້ອທີ່ດີກວ່າເກົ່າ ສາມາດສົ່ງເສີມນັກສຶກສາທີ່ຮຽນດີ-ຮຽນເກັ່ງ ປະສົບຜົນສຳເລັດຕາມເປົ້າໝາຍທີ່ວາງໄວ້ ເພື່ອເສີມສ້າງໃຫ້ເຂົາເຈົ້າກາຍເປັນບຸກຄົນສຳຄັນປະກອບສ່ວນສ້າງສາພັດທະນາເສດຖະກິດ-ສັງຄົມຂອງຊາດໃຫ້ຈະເລີນຮຸ່ງເຮື່ອງ ແລະມີຄວາມສີວິໄລຢ່າງຍືນຍົງ.
ໂຄງການສ້າງຄວາມເຂັ້ມແຂງເພື່ອສົ່ງເສີມການພັດທະນາທຸລະກິດ ແລະການລົງທຶນນັກທຸລະກິດຍີ່ປຸ່ນຢູ່ ສປປ. ລາວ ໂດຍຜ່ານ ສະຖາບັນພັດທະນາຊັບພະຍາກອນມະນຸດລາວ-ຍີ່ປຸ່ນ 5 ປີຄັ້ງນີ້, ແມ່ນເລີ່ມມາແຕ່ເດືອນກັນຍາ 2014 ຫາ ທ້າຍເດືອນ ສິງຫາ 2019 ເພື່ອແນ່ໃສ່ການສົ່ງເສີມ ແລະພັດທະນາຂະແໜງເສດຖະກິດໃນ ສປປ. ລາວ ເພື່ອສາມາດເຊື່ອມໂຍງເຂົ້າກັບພາກພື້ນໃນຂົງເຂດອາຊຽນ ແລະສາກົນໂດຍສະເພາະວຽກງານທຸລະກິດ ແລະວັດທະນະທຳ.